
Kint vagy bent? Az Egyesült Királyság és az Európai Unió

Az Egyesült Királyság sokáig az integrációs törekvéseket akadályozó országként volt jelen Európában, David Cameron koalíciós kormánya pedig, a kilépést fontolgatva, visszatért a hagyományos brit Európa-politikához. Dolgozatomban megvizsgálom a kapcsolat legfőbb problémás pontjait, melyek egyúttal a szigetország elszigeteltségének okai lehetnek: a konzervativizmus, majd az ebben megjelenő euroszkepticizmus, a nagyhatalmi tudat, a transzatlanti viszony elsőbbsége, illetve a szuverenitás- és identitástudat. Bemutatom az Európától való elszigetelődés lépéseit, melynek jelei már a koalíciós kormány kampányában megjelentek, melyben David Cameron új Európa-politikát hirdetett, amit a későbbiekben az Európai Uniós törvényen és a népszavazás gondolatának felvázolásával valósított meg. Az Európai Uniós kompetenciák felülvizsgálati programja és David Cameron 2013. január 23-ai beszéde is fontos lépések a távozáshoz előkészített úton. Kérdéses azonban, hogy a kilépés lenne a legjobb alternatíva a szigetország számára – a norvég, svájci, török alternatívát és a teljes kilépés lehetőségét megvizsgálva azok is rendelkezik ugyan pozitívumokkal, az Egyesült Királyságra alkalmazva azonban egységesen hátrányos következményekkel járnának. Az Egyesült Királyság számára határozottan elérkezett a pillanat, hogy eldöntse: (újra) aktív szerepet játszik az Európai Unió életében, és fenntartás nélkül elfogadja a tagsággal járó előnyöket és az esetleges hátrányokat is, vagy távozik a nemzetközi szervezetből, és részleges tagként vagy a kapcsolatot teljesen megszakítva folytatja tovább.



